Janne Laine (kaupunginjohtaja)

Janne Kristian Laine (s. 9. huhtikuuta 1969 Honkajoki) on Savonlinnan entinen kaupunginjohtaja. Hän oli Honkajoen kunnanjohtaja vuosina 1999–2003 ja Ikaalisten kaupunginjohtaja vuosina 2003–2006, ja vuodesta 2006 hän oli Savonlinnan kaupunginjohtaja aina vuoteen 2025. Laine on koulutukseltaan valtiotieteiden maisteri.Kuka kukin on 2009, s. 508. Vuonna 2017 hän oli ehdolla Kouvolan kaupunginjohtajaksi, mutta hävisi äänestyksessä täpärästi Marita Toikalle. Vuonna 2023 hän haki Kuopion kaupunginjohtajan paikkaa.

 Poliittinen ura 
Satakunnassa Laine oli maakuntahallituksen puheenjohtaja. Opiskelijapolitiikkaan hän osallistui muun muassa Helsingin yliopiston ylioppilaskunnan hallituksen puheenjohtajana ja Suomen Ylioppilaskuntien liiton puheenjohtajana.

Lainetta pyydettiin keskustan ehdokkaaksi vuoden 2015 eduskuntavaaleihin, mutta asiaa harkittuaan hän päätyi kieltäytymään tarjouksesta. 

Vuoden 2022 aluevaltuustovaaleissa hänet valittiin aluevaltuustoon keskustan edustajana ja hän tuli valituksi myös aluehallituksen jäseneksi. Itä-Savo kertoi Laineen suunnittelevan ehdokkuutta vuoden 2025 aluevaltuustovaaleissa. Lopulta Laine ei asettautunut ehdolle aluevaaleihin.

 Liiketoiminta 
Laine on toiminut muun muassa Suur-Savon sähköyhtiön hallituksen puheenjohtajana ja BLC-Turvayhtiön hallituksessa.

Laine on merkittävä BLC-osuuskunnan omistaja. Laineen kerrottiin vuonna 2023 olevan maan suurituloisin kaupunginjohtaja.
 Julkisuus ja kritiikki 
Julkisuudessa on kiitelty Laineen talousosaamista, edunvalvonta- ja neuvottelutaitoja sekä ahkeruutta. Laineeseen kohdistuva kritiikki on kuitenkin yltynyt 2020-luvulla.

Esimerkiksi Ylen artikkelissa on kirjoitettu, että osassa tapauksista taustalla vaikuttaa poliittiset erimielisyydet. Vuonna 2020 kiistaa herätti Savonlinnan sosiaali- ja terveydenhuoltoon liittyvät kysymykset. Erimielisyyttä herätti linjaus siitä, tekeekö Savonlinna yhteistyötä jatkossa Kuopion vai Mikkelin kanssa. Osa paikallispoliitikoista esitti epäilyjä, ettei Laine olisi käynyt neuvotteluja asiassa Kuopion kanssa sovitulla tavalla. Laine on torjunut nämä syytökset. Hänen mukaansa hän on toiminut asianhoidossa kuten on sovittu, eikä Kuopion kanssa neuvottelemiselle ollut edellytyksiä.  

Helsingin Sanomat on kirjoittanut Savonlinnan kaupungin Venäjä-myönteisyydestä, josta haastateltavat kritisoivat Lainetta. Laine on kiistänyt syytökset. Artikkelin kirjoittanut Outi Salovaara on käsitellyt samoja teemoja myöhemmin tietokirjassaan Ruplaruhtinaat – Venäläisen bisneksen hämähäkinverkot Suomessa (Atena 2025). Kirjan mukaan Laineen yhteistyö Venäjän suuntaan oli tiivistä. Kirjaa käsittelevässä Itä-Savon artikkelissa Laine perustelee yhteistyötä elinvoiman lisäämisellä.

Vuonna 2022 lehtien palstoilla käytiin mielipidekeskustelua Laineen mahdollisesta roolista sekä viranhaltijana että poliitikkona. Laine torjui kritiikin. 

Keväällä 2023 keskusteltiin Laineen mahdollisesta jääviydestä Etelä-Savon hyvinvointialuetta (Eloisa) koskevassa päätöksenteossa. Kesällä 2023 puhututti myös Laineen rooli Suur-Savon sähkö -konsernissa. Laine on torjunut molemmissa tapauksissa kritiikin. 

Laineen kielteinen suhtautuminen Pride-liikkeeseen on kiinnittänyt huomiota julkisuudessa. Keskustelua on käyty myös kaupunginjohtajan johtajasopimuksen päivittämisestä ja siihen liittyvistä erimielisyyksistä.

Yle kirjoitti kesällä 2025 Laineen virkamatkoihin käytetyistä, huomattavista summista. Artikkelin mukaan matkustamisen mahdollisti valvonnan puute. Laine perustelee artikkelissa asiaa "kaupungin edunvalvonnalla ja yrityksiä koskevilla neuvotteluilla".

 Syytöksiä ja väitteitä johtamiskulttuurista 
Keskustelua kaupunginjohtaja Janne Laineen johtamiskulttuurista on käyty julkisuudessa vuonna 2019. Tuolloin johtamiskulttuuria kritisoitiin, mutta moni myös puolusti Lainetta lehtien palstoilla.

Yle kirjoitti vuonna 2022, kuinka osa Savonlinnan kaupungin päättäjäviroissa toimineista on tyytymättömiä Laineen väitettyyn käytökseen. Artikkelissa Laine kiistää syytökset. 

Laineesta tehtiin Ylen tietojen mukaan hyvinvointialue Eloisassa huoli-ilmoitus joulukuussa 2023. Ilmoitus koski Laineen väitettyä käytöstä. Laine kiistää artikkelissa syytökset.

Syksyllä 2024 Laineesta tehtiin työsuojeluilmoitus. Kaupunginhallituksen kerrottiin harkitsevan kirjallisen huomautuksen antamista kaupunginjohtajalle väitetystä häirinnästä ja epäasiallisesta käytöksestä. Alkukeväästä 2025 Savonlinnan kaupunginhallitus käsitteli työsuojeluilmoitusasiaa. Työsuojeluilmoituksista ei annettu huomautusta, mutta Savonlinnan kaupunginjohtaja asetettiin "käytöstarkkailuun". Tuolloin kaupunginhallitus katsoi, että näyttöä häirinnästä ei ollut. Laine vaati myöhemmin oikaisua työsuojeluilmoitusta koskevaan päätökseen. Kesäkuussa 2025 Savonlinnan kaupunginhallitus sai käsiteltyä loput samaan tapaukseen liittyvät ilmoitukset. Kaupunginhallitus katsoi, ettei sillä ole perusteita todeta työturvallisuuslaissa todettua häirintää. Tapauksessa katsottiin kuitenkin toteutuneen vakavia kommunikaatio-ongelmia.

Helmikuussa 2025 Yle kertoi, kuinka keskustelua Laineen väitetyistä toimintatavoista käydään koko Etelä-Savossa. Artikkelissa useat anonyymit lähteet kritisoivat Laineen tapaa toimia ja johtaa. Laine kiistää artikkelissa väitteet. Saman kuukauden aikana julkisuudessa perusteltiin Laineen luottamuksen selvittämistä muun muassa Laineen väitettyyn käytökseen viitaten. Laine on kiistänyt syytökset.

 Kaupunginjohtajan luottamuksen arviointi ja irtisanominen 
Syksyllä 2020 Savonlinnassa haluttiin selvittää kaupunginjohtaja Laineen luottamus. Luottamuksen selvittäminen venyi monimutkaiseksi vyyhdiksi, jossa selvitettiin muun muassa jääviyskysymyksiä ja  asiakirjojen julkisuutta. Selvityksen aikana kaupunginhallitus huomasi soveltaneensa kunta- ja hallintolakia virheellisesti. Lisäksi kaupunginhallituksen menettelystä tehdyssä oikeudellisessa arvioinnissa löydettiin kaupunginhallituksen toimista seikkoja "jotka voivat merkitä virka-aseman väärinkäyttöä". Vuonna 2020 tehtiin valtuustoaloite kaupunginjohtajan irtisanomiseksi. Aloite kaatui, kun sitä kannatti hiukan alle puolet valtuutetuista ja sitä vastusti niukka enemmistö.

Helmikuussa 2025 ryhdyttiin valmistelemaan uudelleen kaupunginjohtajan irtisanomista. Mediatietojen ja tiedotteiden perusteella merkittävä joukko kaupunginvaltuutettuja sekä varavaltuutettuja oli allekirjoittanut aloitteen, jossa katsovat kaupunginjohtajan menettäneen heidän luottamuksensa. Laine on kertonut Itä-Savo -lehdelle tarvittaessa riittauttavansa erottamisprosessin. Laine on julkisuudessa pitänyt luottamuspulan syitä tekaistuina ja saamaansa kritiikkiä edunvalvonnasta aiheettomana. Lisäksi Laine on kertonut Ylen haastattelussa, ettei hänelle ole annettu epäluottamuksen perusteita pyynnöistä huolimatta.

Ennen aloitetta Laineelle oli tarjottu erosopimusta, josta hän oli kieltäytynyt. Ylen artikkelin mukaan Laine kieltäytyi viitaten sopimuksensa laillisuusriskeihin. Laineen johtajasopimus vuodelta 2006 oli jäänyt päivittämättömäksi. Ylen ja Kuntalehden artikkeleissa kerrotaan Kuntaliiton pitäneen harvinaisena, että Savonlinnan johtajasopimus on jäänyt päivittämättä. 

Erottamista varten kaupunginvaltuusto päätti perustaa helmikuussa 2025 tilapäisen valiokunnan, joka antaa päätösehdotuksen valtuustolle. Osa paikallispoliitikoista kritisoi julkisesti irtisanomismenettelyn käynnistämistä ja irtisanomismenettelyn yhteydessä käytettyjä perusteita. Laineen erottamista on vastustettu myös adressilla. 

Huhtikuussa 2025 kaupunginvaltuuston perustama valiokunta ehdotti Laineen irtisanomista. Laine kiisti syytökset omassa vastineessaan ja piti valiokunnan yhteenvetoa muun muassa huhupuheisiin perustuvana. Laine kritisoi myös sitä, että osa valiokunnan jäsenistä olisi ollut jäävejä tehtäväänsä. 

Savonlinnan kaupunginvaltuusto päätti erottaa Janne Laineen tehtävistään perjantaina 11. huhtikuuta 2025 ylimääräisessä kokouksessa. Enemmistö valtuutetuista äänesti irtisanomisen puolesta. Irtisanominen astui voimaan välittömästi. Laine kritisoi mediassa irtisanomisen perusteita ja kertoi riitauttavansa irtisanomisen hallinto-oikeudessa.

Huhtikuussa Kuntalehti arvioi, että tilapäisen valiokunnan kautta valmistellut irtisanomiset ovat Suomessa ylipäänsä harvinaisia. Myös Ylen artikkelissa Kuntaliitto arvioi Savonlinnan tapauksen poikkeavan tavanomaisesta irtisanomistilanteesta.

Savonlinnan kaupunginvaltuusto peruutti Laineen sivutoimiluvat vielä huhtikuussa tehdyn irtisanomispäätöksen jälkeen. Suur-Savon Sähkön hallintoneuvosto ja Savonlinnan BLC-osuuskunta siirsi Laineen sivuun hallitustehtävistä kesällä 2025.

Toukokuussa 2025 Itä-Savo -lehti kertoi Laineen valittaneen irtisanomisestaan Itä-Savon hallinto-oikeuteen. Valituksen mukaan irtisanomispäätös tehtiin virheellisessä järjestyksessä ja sen sisältö olisi lainvastainen.

 Kunnianosoituksia 

 55x55px Väestönsuojelun ansiomitalin 1. luokka (Suomi, 2018)

Laine sai vuonna 2023 Mustan Pässin arvonimen kaupungin etujen valvomisesta sekä talouden tasapainottamisesta.

 Lähteet 

Luokka:Ikaalisten kunnan-, kauppalan- ja kaupunginjohtajat
Luokka:Savonlinnan kaupunginjohtajat
Luokka:Honkajoen kunnanjohtajat
Luokka:Suomen Keskustan poliitikot
Luokka:Etelä-Savon aluevaltuutetut
Luokka:Vuonna 1969 syntyneet
Luokka:Elävät henkilöt